**Pastabų, pateiktų savivaldybės tarybai svarstant Klaipėdos miesto savivaldybės 2018–2020 metų strateginio veiklos plano projektą, suvestinė ir Savivaldybės administracijos siūlymai**

| **Eil. Nr.** | **Pastabą pateikė** | **Pastabos esmė** | **Savivaldybės administracijos siūlymas** |
| --- | --- | --- | --- |
| 1. | Savivaldybės tarybos narė Lilija Petraitienė (2018-01-29 raštas Nr.TAR2-15) | Klaipėdos m. 2018-2020 m. strateginio veiklos plano (toliau – SVP) Ugdymo proceso užtikrinimo programoje (Nr. 10) numatyti l/d „Radastėlė“ elektros instaliacijos ir teritorijoje esančių paviršinių nuotekų sutvarkymą | **Nesiūlome atlikti korekcijų SVP.** Klaipėdos miesto savivaldybės 2018-2020 m. strateginiame veiklos plane ugdymo įstaigų einamojo remonto priemonės planuojamos sustambintos, nenurodant kiekvienos įstaigos pavadinimų. Ugdymo proceso užtikrinimo programos (Nr. 10) priemonėje „Ugdymo įstaigų ūkinio aptarnavimo organizavimas“ yra įtraukta papriemonė „Švietimo įstaigų elektros instaliacijos ir apšvietimo remontas“, kuriai 2018 metais numatyta 152,0 tūkst. Eurų. Lėšos papriemonei yra suplanuotos iš anksto: numatoma jas skirti 7-ių ugdymo įstaigų elektros instaliacijos remontui. Savivaldybės administracijos specialistai artimiausiu metu įvertins lopšelio-darželio „Radastėlė“ elektros instaliacijos būklę ir nustatys lėšų poreikį elektros instaliacijos darbams atlikti bei įtrauks į remonto darbų eilę. Lėšos, reikalingos lopšelio-darželio „Radastėlė“ paviršinių nuotekų remontui, yra suplanuotos tos pačios programos priemonės „Ugdymo įstaigų ūkinio aptarnavimo organizavimas“ papriemonėje „Švietimo įstaigų lauko inžinerinių tinklų remontas“ , darbai bus atliekami 2018 m. |
| 2. | Savivaldybės tarybos narys Arūnas Barbšys (2018-01-24 Nr. TAR2-8) | SVP Smulkiojo ir vidutinio verslo plėtros programoje (Nr. 04) nenumatyti papriemonės „Miesto ekonominės plėtros galimybių pristatymas interneto portaluose“, papriemonei numatytas lėšas panaudoti kitiems miestui aktualiems projektams. | **Nesiūlome atlikti korekcijų SVP.** 2018 m. kovo mėn. patvirtinta Klaipėdos ekonominės plėtros strategija iki 2030 metų (toliau – Strategija). Strategiją rengė 6 miesto partneriai: Klaipėdos miesto savivaldybė, Klaipėdos valstybinio jūrų uosto direkcija, Klaipėdos prekybos, pramonės ir amatų rūmai, Klaipėdos pramoninkų asociacija ir Klaipėdos universitetas. Vieni iš pagrindinių Strategijos tikslų iki 2030 metų: į miestą pritraukti 40 tūkst. naujų gyventojų, kurių didžioji dalis jauni (18-34 metų), įvairiose patvirtintų Klaipėdos miesto strategijos krypčių srityse veikiantys talentai; Klaipėdos mieste sukurti 25 tūkst. darbo vietų; pritraukti 1,5 mlrd. eurų naujų investicijų.  Pasiekti aukščiau išvardintų tikslų be aktyvios Klaipėdos miesto rinkodaros kampanijos Lietuvoje ir užsienyje nėra įmanoma. Už Klaipėdos miesto rinkodaros kampanijos įgyvendinimą užsienyje yra atsakinga VšĮ Klaipėdos ekonominės plėtros agentūra, kuri šiuo metu rengia Klaipėdos miesto rinkodaros ir viešinimo kampanijos užsienyje įgyvendinimo planą. Už Klaipėdos miesto rinkodaros ir viešinimo kampanijos įgyvendinimą Lietuvoje yra atsakinga Klaipėdos miesto savivaldybė. Klaipėdos miesto ekonominės plėtros galimybių pristatymo Lietuvoje rinkodaros ir viešinimo kampanijos tikslas – pristatyti Klaipėdą kaip patrauklų aukštos pridėtinės vertės investicijoms miestą ir kaip patrauklų jauniems žmonėms (jauniems talentams) gyventi, dirbti ir kurti savo verslus miestą, lygiagrečiai siekiant sustiprinti Klaipėdos miesto pozicijas pastaraisiais metais ženkliai intensyvėjant konkurencijai tarp didžiųjų šalies miestų dėl jaunųjų talentų pritraukimo. Įvertinus Lietuvos žiniasklaidos rinkos tyrimų duomenis, didžiausią populiarumą tarp jaunų žmonių (18-34 m.) turi internetinės žiniasklaidos priemonės ir socialiniai tinklai. Todėl, siekiant pasiekti didžiausią Klaipėdos miesto rinkodaros ir viešinimo kampanijos Lietuvoje efektą, pirminį kampanijos etapą pasirinkta įgyvendinti 2 respublikiniuose interneto naujienų portaluose ir interneto naujienų portalų Facebook paskyrose. Kampanijos įgyvendinimo sąmata pagrįsta įvertinus didžiausių Lietuvos interneto naujienų portalų reklamos įkainius ir didžiausią efektą leisiančių pasiekti reklamos ir viešinimo įrankių interneto naujienų portaluose bei jų Facebook paskyrose paketą, atsižvelgiant ir lygiagrečiai įvertinant ir kitų LR valstybinių bei savivaldos institucijų įgyvendintų ar įgyvendinamų kampanijų patirtį. |
| 3. | Savivaldybės tarybos narys Arūnas Barbšys (2018-01-24 Nr. TAR2-8) | SVP Miesto infrastruktūros objektų priežiūros ir modernizavimo programoje (Nr. 07) numatyti 500 tūkst. Eur didesnį finansavimą papriemonei „Daugiabučių gyvenamųjų namų kiemų infrastruktūros gerinimo programos įgyvendinimas“. Tam panaudoti paskolos lėšas ir siūlomai išbraukti Smulkiojo ir vidutinio verslo plėtros programos (Nr. 04) priemonei „Miesto ekonominės plėtros galimybių pristatymas interneto portaluose“ suplanuotas lėšas | **Nesiūlome atlikti korekcijų SVP**  Savivaldybės administracija 7 programos papriemonei „Daugiabučių gyvenamųjų namų kiemų infrastruktūros gerinimo programos įgyvendinimas“ yra suplanavusi lėšų tiek, kad jų pakanka įgyvendinti suplanuotiems darbams. 2018 m. yra patvirtintas 1 408 500 Eur finansavimas, iš kuriо: 15.000 Eur želdinių priežiūrai, 670.000 Eur daugiabučių namų kiemų apšvietimo projektavimui ir įrengimui, 723.500 Eur automobilių stovėjimo aikštelių projektavimui ir įrengimui.  2018 m. bus tęsiami apšvietimo projektavimo darbai 49 daugiabučių namų kiemuose. 2018 m. bus tęsiamas daugiabučių namų kiemų automobilių stovėjimo aikštelių 33 teritorijose (ties 171 namu) techninių projektų rengimas. Kadangi 2017 m. sausio 1 d. įsigaliojo Statybos įstatymo pakeitimai, reikalaujantys atlikti statinio, finansuojamo biudžeto lėšomis, privalomą projekto ekspertizę (STR 1.04.04:2017 „Statinio projektavimas, projekto ekspertizė“), užtruko derinimo procedūros ir per 2017 m. nebuvo spėta atlikti projektavimo darbų, tuo pačiu panaudoti patvirtintų asignavimų. Darbų, kurių nebuvo spėta atlikti, terminai buvo pratęsti 2018 m. Kadangi beveik visiems darbams yra reikalinga rengti techninius projektus, akivaizdu, kad 2018 m. atlikti didesnį kiekį darbų ir panaudoti papildomai siūlomus 500 000 Eur finansavimo nebūtų spėta. Be to, 2018 m.  automobilių stovėjimo aikštelių techninių projektų derinimas užsitęsė dėl AB „Klaipėdos vanduo“ reikalavimų įrengti arba rekonstruoti esamus paviršinių nuotekų tinklus.  Jei vis dėl to darbus pavyktų atlikti ir lėšas panaudoti anksčiau nei planuota, būtų kreipiamasi dėl programos vykdymo paspartinimo ir papildomų lėšų skyrimo. |
| 4. | Savivaldybės tarybos narys Arūnas Barbšys (2018-01-24 Nr. TAR2-8) | SVP Ugdymo proceso užtikrinimo programoje (Nr. 10) 2018 ir 2019 metams numatyti 290 tūkst. Eur didesnį finansavimą papriemonei „Švietimo įstaigų sanitarinių mazgų remontas“ ir kasmet suremontuoti sanitarinius mazgus 24-iose įstaigose. Tam panaudoti paskolos lėšas. | **Nesiūlome atlikti korekcijų SVP.** Šiuo metu programoje suplanuotos švietimo įstaigų sanitarinių mazgų remonto apimtys atitinka turimus savivaldybės finansinius ir žmogiškuosius išteklius. Be to, būtina atkreipti dėmesį, kad darbų švietimo įstaigose atlikimo apimtis papildomai riboja tai, kad pagal higienos normos reikalavimus draudžiama atlikti remonto darbus vykstant ugdymo procesui, o per vieną ar du mokinių atostogų mėnesius technologiškai neįmanoma atlikti didelės apimties remonto darbų. Didinti sanitarinių patalpų remonto darbų apimtis 290 tūkst. Eur iš paskolų lėšų neleistina, nes paskolų lėšos gali būti naudojamos tik investiciniams projektams vykdyti. |
| 5. | Savivaldybės tarybos narys Arūnas Barbšys (2018-01-24 Nr. TAR2-8) | SVP Ugdymo proceso užtikrinimo programoje (Nr. 10) numatyti Hermano Zudermano gimnazijos aikštyno (futbolo stadiono, bėgimo takų etc.) atnaujinimą 2018 m., tam numatyti 600 tūkst. Eur paskolos lėšų, o 2019 m. atitinkamai sumažinti 600 tūkst. Eur. | **Nesiūlome atlikti korekcijų SVP.** Savivaldybės administracija yra parengusi Klaipėdos miesto savivaldybės bendrojo ugdymo mokyklų sporto aikštynų atnaujinimo (modernizavimo) 2018-2022 m. priemonių planą. Plane infrastruktūros atnaujinimo eiliškumas sudėliotas pagal šiuos prioritetus: bendrojo ugdymo mokyklos mokinių skaičius, sporto mokyklų ar vaikų klubų, kurių auklėtiniai naudojasi bendrojo ugdymo mokyklos sporto infrastruktūra, vaikų skaičius, įstaigų besinaudojančių vienu stadionu skaičius, sporto aikštynų techninės būklės įvertinimas. Taip pat buvo įvertintas sporto aikštynų poreikis sportininkų pratyboms ir varžyboms organizuoti, bendruomenių poreikiams tenkinti, atsižvelgta į sporto aikštynų išsidėstymą pagal miesto mikrorajonus. Minėtą planą numatoma įgyvendinti planingai per penkerius metus iš savivaldybės biudžeto skiriant po maždaug 1500 tūkst. Eur kasmet.  Hermano Zudermano gimnazijos sporto aikštyną, kuriuo naudojasi kartu Gedminų progimnazija, pagal minėtą programą planuojama modernizuoti 2019 m., o 2018 m. numatyta atnaujinti šalia mokyklos esančią universalią aikštelę, kurioje gimnazijos mokiniai galės žaisti tinklinį, krepšinį, kvadratą ir kt. |
| 6. | Savivaldybės tarybos narys Arūnas Barbšys (2018-01-24 Nr. TAR2-8) | Iki 2018 m. liepos 1 d. parengti SVP keitimo projektą, kuriame Ugdymo proceso užtikrinimo programa (Nr. 10) būtų papildyta nauja priemone „Ikimokyklinių ir bendrojo ugdymo mokyklų modernizavimas, diegiant išmanius IT sprendimus“ | **Planuojama įvykdyti, vadovaujantis Kultūros, švietimo ir sporto komiteto protokolo įrašu:** Prašyti savivaldybės administracijos parengti „Ikimokyklinių ir bendrojo ugdymo mokyklų mokymo įrangos modernizavimas, diegiant išmanius IT sprendimus“ programą ir pristatyti Kolegijos posėdyje. |
| 7. | Savivaldybės tarybos narys Arūnas Barbšys (2018-01-24 Nr. TAR2-8) | Iki 2018 m. liepos 1 d. parengti SVP keitimo projektą, kuriame Ugdymo proceso užtikrinimo programoje (Nr. 10) būtų numatytas 15 proc. didesnis pedagogų (ikimokyklinio ir bendrojo ugdymo įstaigose) darbo užmokestis. | **Nesiūloma koreguoti SVP.** Patvirtiname 2018-2020 m. SVP ir Klaipėdos m. sav. 2018 m. biudžete jau yra suplanuotas 15 proc. didesnis darbo užmokesčio fondas darbuotojams, kurių pareigybės yra išlaikomos iš savarankiškoms funkcijoms įgyvendinti skiriamų savivaldybės biudžeto lėšų.Vadovaujantis Klaipėdos miesto savivaldybės administracijos direktoriaus 2017 m. rugsėjo 6 d. įsakymo Nr. AD1-2213 „Dėl Klaipėdos miesto savivaldybės 2018 metų biudžeto maksimalių asignavimų nustatymo bendrųjų principų tvirtinimo“ (pakeitimas 2018 m. sausio 17 d. įsakymas Nr. AD1-142) 2 punktu darbuotojų, išlaikomų iš savivaldybės biudžeto, dirbančių pagal darbo sutartis, apskaičiuotas darbo užmokesčio fondas padidintas 8% pareiginės algos pastoviajai daliai ir 7 % pareiginės algos kintamajai daliai, Lietuvos Respublikos valstybės ir savivaldybių įstaigų darbuotojų darbo apmokėjimo įstatymo nuostatoms įgyvendinti.  Ikimokyklinio ugdymo įstaigose visiems pedagogams, išlaikomiems iš savivaldybės biudžeto, darbo užmokesčio fondas 2018 m. padidintas 15 %. Auklėtojo pareigybė yra finansuojama iš dviejų lėšų šaltinių: mokinio krepšelio ir iš savivaldybės biudžeto lėšų. Iš 47 Klaipėdos miesto savivaldybės lopšelių-darželių 12 l/d auklėtojams yra nustatyti maksimalūs tarnybinio atlyginimo koeficientai, o kitiems – vidutiniai tarnybinio atlyginimo koeficientai. Kitos iš savivaldybės biudžeto išlaikomos pedagoginių darbuotojų pareigybės yra šios: direktorius, direktoriaus pavaduotojas ugdymui, meninio ugdymo pedagogas, logopedas, specialusis pedagogas, neformaliojo ugdymo pedagogas, judesio korekcijos pedagogas; nepedagoginės pareigybės – sandėlininkas, auklėtojo padėjėjas, mokytojo padėjėjas, elektrikas, virėjas, masažuotojas, raštinės administratorius, specialistas ir kt.  Mokytojai bendrojo ugdymo mokyklose yra išlaikomi iš valstybės specialiosios tikslinės dotacijos (mokinio krepšelio), iš kurių didžiajai daugumai 2018 m. nustatyti maksimalūs tarnybinio atlyginimo koeficientai. Bendrojo ugdymo mokyklose iš savivaldybės biudžeto išlaikomoms darbuotojų pareigybėms darbo užmokesčio fondas 2018 m. taip pat padidintas 15 %. Kitos iš savivaldybės biudžeto išlaikomos pedagoginių darbuotojų pareigybės: judesio korekcijos mokytojas, pailgintos grupės auklėtojas (socialiai remtiniems vaikams), mokytojas (meninėms programoms vykdyti); nepedagoginės pareigybės – laborantas, mokytojo padėjėjas, elektrikas, virėjas, raštinės administratorius, specialistas (informacinių technologijų), vairuotojas, ir kt..  Įstaigos vadovas pagal savo kompetenciją, vadovaudamasis darbuotojų darbo apmokėjimo įstatymo nuostatomis, nustato darbuotojui pareiginės algos kintamąją dalį (vadovaudamasis minėto įstatymo 9 straipsnio 2 punktu) bei padidina darbuotojo pareiginės algos pastoviąją dalį, neviršydamas įstaigai skirto darbo užmokesčio fondo kalendoriniams metams. |
| 8. | Savivaldybės tarybos narė Nina Puteikienė (2018-01-24, TAR2-9) | Į SVP įtraukti Paupių kvartalo gatvių (Klemiškės, Barškių, Rasos ir kt.) rekonstrukciją | **Atliekama korekcija 2018-2020 m. SVP 6 programoje**  Klaipėdos miesto savivaldybės 2013-2020 metų strateginiame plėtros plane yra numatyta 2.1.2.14. priemonė *„Modernizuoti rytų–vakarų krypties gatvių tinklą: rekonstruoti Joniškės g.; nutiesti Statybininkų pr. tęsinį nuo Šilutės pl. per LEZ teritoriją iki 141 kelio; rekonstruoti Klemiškės g.; įrengti Kauno gatvės tęsinį iki Palangos plento“.* Priemonėje numatytos gatvės rekonstruojamos prioriteto tvarka: 1) Joniškės g. rekonstrukcijos 1-asis etapas įgyvendintas 2013 m. Parengtas Joniškės g. rekonstrukcijos 2-o etapo techninis projektas, kuris bus įgyvendinamas 2019-2020 m. ir yra įtrauktas į 2018-2020 m. SVP. Šis projektas apims Joniškės g. rekonstravimą nuo Klemiškės g. iki Liepų g. ir Šienpjovių g. rekonstravimą; 2) Baigiamas rengti Statybininkų pr. tęsinio techninis projektas ir 2018-2020 m. bus atliekami rangos darbai; 3) 2018 m. birželio mėn. savivaldybės tarybai teikiamas svarstyti sprendimo projektas dėl 2018-2020 m. SVP pakeitimo, kuriame siūloma įtraukti į 2018-2020 m. SVP 6 programą naują priemonę *Klemiškės g. rekonstravimas*, tai investicinis projektas, kurio vertė sudarys apie 1900,0 tūkst. Eur. Paupių gyvenamojo kvartalo gatvių rekonstrukcija Klaipėdos miesto savivaldybės 2013-2020 metų strateginiame plėtros plane nėra numatyta.Tačiau įvertinus tai, kad Paupių gyvenamasis kvartalas plečiasi, 2018 m. planuojama atlikti analizę dėl Paupių gyvenamojo kvartalo gatvių (Klemiškės g., Barškių g., Naktigonės g., Rasos g., Saulėlydžio g., Saulės g, Spindulio g. ir kt.) rekonstravimo - įvertinti rekonstrukcijos apimtis, projektinius pasiūlymus, lėšų poreikį ir pan. Po to, vadovaujantis Investicijų projektų planavimo, rengimo ir įgyvendinimo tvarkos aprašu (patvirtinta Klaipėdos miesto savivaldybės administracijos direktoriaus 2015-10-19 įsakymu Nr. AD1-3066), investicijų projektas bus teikiamas įtraukimui į naujų investicijų projektų sąrašą bei strateginį veiklos planą. |